આ ઘટનાક્રમ વચ્ચે એક બીજી વાતને પણ નજરઅંદાજ કરી શકાય એમ નથી. અફઘાનિસ્તાનમાં એક મોટો વર્ગ એવો આક્ષેપ કરે છે કે તાલિબાનને ખતમ કરવા અમેરિકા જ ઇસ્લામિક સ્ટેટને મદદ કરે છે. લોઢું લોઢાને કાપે એ હિસાબે આતંકવાદીઓનો ઉપયોગ કરીને અમેરિકા આતંકવાદીઓને નાથવા મથે છે. અમેરિકા આ વાતનું ખંડન કરે છે પણ અમેરિકા ગમે તે કરી શકે. એવો આક્ષેપ પણ થાય છે કે ઇસ્લામિક સ્ટેટને પાકિસ્તાનની ગુપ્તચર સંસ્થા મદદ કરી રહી છે. અને તેની પાછળ ચીન છે. ચીનને અમેરિકાની મેથી મારવામાં રસ છે તેથી તે ઇસ્લામિક સ્ટેટને આગળ કરી રહ્યું છે. આ વાત સાચી છે કે નહીં એ ખબર નથી પણ દુનિયામાં ગમે તે બની શકે. જો કે જે હોય તે પણ તેના કારણે એશિયા પર ખતરો વધ્યો છે તેમાં શંકા નથી.